# Theodor W. Adorno

| Theodor W. Adorno |
| --- |
|   Irudi gehiago |
| Bizitza |
| Jaiotzako izen-deiturak | Theodor Ludwig Wiesengrund |
| Jaiotza | Frankfurt am Main, 1903ko irailaren 11 |
| Herrialdea |  Suitza  Austria  Alemaniar Inperioa  1918)  Alemania  Ameriketako Estatu Batuak  (1943 - |
| Lehen hizkuntza | alemana |
| Heriotza | Visp, 1969ko abuztuaren 6a (65 urte) |
| Hobiratze lekua | Frankfurteko hilerria  |
| Familia |
| Ama | Maria Calvelli-Adorno |
| Ezkontidea(k) | Gretel Adorno (en)  |
| Hezkuntza |
| Heziketa | Merton College (en)  Johann Wolfgang Goethe-Frankfurt am Maingo Unibertsitatea |
| Tesi zuzendaria | Hans Cornelius |
| Doktorego ikaslea(k) | Alfred Schmidt |
| Hizkuntzak | ingelesa alemana frantsesa |
| Ikaslea(k) |
ikusi
* *Jürgen Habermas*
 |
| Jarduerak |
| Jarduerak | filosofoa, konpositorea, musikologoa, soziologoa, unibertsitateko irakaslea, literatura-kritikaria, musika-kritikaria, aforista, piano-jotzailea, idazlea eta esteta |
| Lantokia(k) | Frankfurt am Main Viena Frankfurt am Main Oxford New York Los Angeles eta Frankfurt am Main |
| Enplegatzailea(k) | Johann Wolfgang Goethe-Frankfurt am Maingo Unibertsitatea |
| Lan nabarmenak |
ikusi
* *Gesammelte Schriften (en)  Negative Dialectics (en)  Aesthetic Theory (en)  Dialectic of Enlightenment (en)  Philosophie und Musik (en)  Minima Moralia (en)  The Authoritarian Personality (en)*
 |
| Jasotako sariak |
ikusi
* Goethe saria  (1963)
 |
| Influentziak | Walter Benjamin, Max Horkheimer, Georg Wilhelm Friedrich Hegel, Karl Marx eta Friedrich Nietzsche |
| Kidetza | Vienako Bigarren Eskola |
| Mugimendua | Frankfurteko eskola XX. mendeko musika klasikoa Filosofia kontinentala |
| Genero artistikoa | musika klasikoa |
| Musika instrumentua | pianoa |
|

---

 |
|        |

**Theodor W. Adorno** (Frankfurt, 1903ko irailaren 11 – Visp, Suitza, 1969ko abuztuaren 6a) alemaniar filosofo, soziologo, psikologo, musikologo eta konpositorea izan zen, gizarteari egindako teoria kritikoarengatik ezaguna.

Frankfurteko Eskolako teoria kritikoaren bultzatzaile nagusietariko bat izan zen, eta haren lana Ernst Bloch, Walter Benjamin, Max Horkheimer, Erich Fromm eta Herbert Marcuse pentsalariekin lotzera heldu da, besteak beste. Haientzat, Freud, Marx eta Hegelen lanak funtsezkoak ziren gizarte modernoaren kritika burutzeko.

Faxismoa eta hark berak izendaturiko kultur industria izan ziren kritikaren gai nabarmenenak. Bere idazlanek —hala nola *Ilustrazioaren Dialektika* (1947), *Minima Moralia* (1951) eta *Dialektika Negatiboa* (1966)— eragin handia izan zuten Europako Ezker Berrian.

XX. mende hasierako Europan existentzialismoaren eta positibismoaren korronteak gailentzen ari zirelarik, Adornok Kierkegaarden eta Husserlen ikasketen bitartez historia naturalaren ikusmolde dialektikoan aurrepausoa eman zuen, ontologiaren eta enprismoaren tentazioak kritikatzen zituelarik. Pianista klasikoa zen, eta Arnold Schönbergen dodekafonismoarekiko zuen jakin-minak bultzatuta, Vienako Bigarren Eskolako kide zen Alban Bergekin konposizioa ikasi zuen. Musika abangoardistekiko zuen dedikazioak haren ondorengo lanen oinarria osatu zuen, eta bide batez Thomas Mannekin lankidetzan aritzera eraman zuen, hura *Doctor Faustus* nobela idazten ari zela, biak Kalifornian Bigarren Mundu Gerratik erbesteratuta bizi ziren bitartean. Gizarte Ikerketarako Instituturako lanean, Adornok autoritarismoari, antisemitismoari eta propagandari buruzko ikerketa eragin-sortzaileetan parte hartu zuen. Beranduago, ikerketa horiek gerraosteko Alemanian Institutuak burutuko zituen ikerketa soziologikoen eredu bilakatuko ziren.

## Biografia

Frankfurteko familia burges batean jaio zen. Bere aita, Oscar Alexander Wiesengrund, ardo merkataria zen, ama, Maria Calvelli-Adorno soprano lirikoa. Bere arreba Agathak pianoa jotzen zuenez, amarekin batera arduratu zen Adornoren haurtzaroko heziketa musikalaz.

Judua izanik, nazien garaian AEBetara emigratu zuen. Bigarren Mundu Gerra amaitu ondoren, Alemaniara itzuli zen. 1949tik filosofia eta soziologia irakatsi zituen Frankfurten. Sari ugari jaso zituen XX. mendeko pentsalari entzutetsu gisa eta aintzatetsia izan zen estetika, filosofia eta estetikaren alorretan.

### Ikasketak

Kaiser Wilhelm Gymnasium ikastetxera joan zen, non bere adimenagatik nabarmendu zen gainontzeko ikaskideen artean. Gazte garaian Siegfried Kracauer ezagutu zuen eta lagun minak egin ziren, Kracauer bera baino hamalau urte zaharragoa zen arren.

## Eragin intelektualak

Frankfurteko Eskolako teorialari gehieni bezala, Hegel, Marx eta Freuden lanek asko eragin zioten Adornori. Haien teoria nagusiek XX. mendearen lehen erdiko intelektual ezkertiar asko liluratu zituzten.

### Hegel

Adornoren filosofia hegeliarraren bereganakotzea 1931n hasi zen, haren inaugurazio-hitzaldian hain zuzen ere. Bertan ondorengoa esan zuen: "interpretazio filosofikoa dialektikaren bitartez soilik iruditzen zait zilegi" (*Gesammelte Schriften* 1: 338). Hegelen ustez metodoa eta edukia ezin daitezke banatu, pentsatzeak beti baitakar zerbait pentsatzea; berarentzat dialektika "objektuaren beraren mugimendu ulertua" da.Gerhard Schweppenhäuser-ek bezala, Adornok bere egin zuen baieztapen hori, eta bere pentsamendua oinarrizko kategoria hegeliar batean oinarritu zuen, ukapen determinatuan, zeinaren arabera zerbait ez den abstraktuki ukatzen eta zeron disolbatzen, baizik eta haren kontrakoaren bitartez kontzeptu berri eta aberatsago baten gordetzen den.

### Karl Marx

Marxen *Ekonomia politikoaren kritikak* argi eta garbi markatu zuen Adornoren pentsamendua. Jürgen Habermasek deskribatzen duen bezala, kritika marxista Adornoren aburuz "ortodoxia isila da, zeinaren kategoriak Adornoren kulturaren kritikan agerian geratzen diren, nahiz eta haien eragina esplizituki aipatua ez dagoen." Marxek Adornon izan zuen eragina, György Lukácsen *Geschichte und Klassenbewußtsein-en* (*Historia eta Klase-kontzientzia)* bidez iritsi zen lehenik; testu horretatik, Adornok kategoria marxistak ziren gauza-bihurtzea (reifikazioa) eta merkantziaren fetitxismoa bereganatu zituen. Horiek lotura estua dute Adornok merkataritzarekiko zuen kontzeptuarekin, bere filosofiaren muina den kontzeptua hain zuzen ere, teoria ekonomikora soilik mugatua ez dagoena. Adornoren "truke-gizartea" (*Tauschgesellschaft*), bere "hedatze-irrits aseezin eta suntsitzailearekin", erraz deskodetu daiteke kapitalismoaren deskribapen gisa. Horrez gain, ideologia kontzeptu marxista funtsezkoa da Adornorentzat.

Klase teoriak ere, Adornoren lanean gutxiago agertzen denak, pentsamendu marxistan du jatorria. Adornok bere testuetako bitan aipatu zuen esplizituki klasea: lehena, *Musika-Soziologiaren Sarrera* idazlaneko "Klaseak eta Estratuak" (*Klassen und Schichten*) kapituluan; bigarrena, "Klase Teoriaren inguruko gogoetak" deituriko 1942ko saiakera argitaragabeko batean, haren lanen bilduman postmortem argitaratua izan zena.

### Sigmund Freud

Psikoanalisia teoria kritikoaren osagai bat da. Adornok goiz irakurri zuen Sigmund Freuden lana, baina, Horkheimerrek ez bezala, ez zuen inoiz psikoanalisirik jaso praktikan.

Adorno beti izan zen Freudiar doktrina ortodoxoaren aldekoa, "psikoanalisia bere forma hertsian". Jarrera horretatik Erich Fromm erasotu zuen, baita geroago Karen Horney ere, haien errebisionismoa zela eta. Psikoanalisi soziologizatuari eta hura prozedura terapeutiko batera murrizteari buruzko zalantzak aditzera eman zituen.

## Ikus, gainera

* Theodor W. Adorno saria

## Erreferentziak

* Artikulu honen edukiaren zati bat *Lur hiztegi entziklopediko*tik edo *Lur entziklopedia tematiko*tik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Bibliografia

* Galfarsoro, Imanol (2012): “(Post)marxismoa, kultura eta eragiletasuna: ibilbide historiko labur bat” in Alaitz Aizpuru (et al.): *Euskal Herriko pentsamenduaren gida*, Bilbo, UEU. ISBN 978-84-8438-435-9
* Galparsoro, Jose Ignacio (2008): "Teoria kritikoa" in Agustin Arrieta (koord.): *Filosofiaren historia*, Donostia, Elkar. ISBN 978-84-9783-403-2
* Insausti, Xabier eta Oliden, Irati (2012): “Filosofia kritikoa” in *Konpromisorik gabeko filosofia. Alain Badiou*, Donostia, Jakin. ISBN 978-84-95234-44-5
* Telletxea, Marijose eta Insausti, Xabier (1997): "Sarrera" in Theodor W. Adorno:  *Musikaren filosofia*, Donostia, Jakin. ISBN 84-922537-6-2

## Kanpo estekak